Ambagsmanne: Wees só veilig by jou werkplek - Solidariteit GildesSolidariteit Gildes Ambagsmanne: Wees só veilig by jou werkplek - Solidariteit Gildes
Tuis / Ambagte / Ambagsmanne: Wees só veilig by jou werkplek
Ambagsmanne: Wees só veilig by jou werkplek
Werkplekveiligheidsmaatreëls is ononderhandelbaar. Dit is nie net die bestuurspan of veiligheidskomitee se taak om veiligheidsbewus te wees nie. Die onus rus ook op die skouers van ambagslui om veiligheidsmaatreëls reg toe te pas om hul eie en kollegas se veiligheid te verseker.
In Suid-Afrika is daar twee wette wat veiligheid in die werkplek reguleer.
Die een is die Wet op Gesondheid en Veiligheid in Myne, Wet 29 van 1996, wat veiligheid in myne reguleer, en die ander een is die Wet op Beroepsgesondheid en Veiligheid, Wet 85 van 1993, wat vanaf 1994 in Suid-Afrika geld. Laasgenoemde is die wet wat veiligheid reguleer in fabrieke of basies enige werkplek wat nie ‘n myn of op ’n skip is nie (veiligheid op skepe word apart hanteer). Albei wette beskryf die pligte van werkgewers en werknemers om veiligheid by die werkplek te verseker.
As werknemer moet jy enige onveilige situasie of prosedure wat jou eie of kollegas se gesondheid en veiligheid kan raak, onmiddellik aanmeld. Onthou, jou werkgewer mag geen dissiplinêre maatreëls teen jou instel of jou ontslaan as jy onveilige werkstoestande onder ’n veiligheids- of gesondheidsinspekteur se aandag bring nie.
Oriëntering en noodplanne
Jy, en ook elke ander mens in jou maatskappy, moet presies weet hoe die fisiese uitleg van jou werkplek inmekaarsteek en waar brandblussers te vinde is. Daar moet ook op ’n gereelde basis noodontruimingsoefeninge wees om voor te berei vir enige noodgeval wat by die werkplek kan ontstaan.
Jy en kollegas moet te alle tye die voorgeskrewe veiligheidsdrag aanhê. As jy in ’n hoërisikogebied soos ’n bouaanleg of myn werk, moet jy opleiding ontvang oor hoe en wanneer jy brandvaste baadjies, ’n beskermende bril, hardehoed, oorpluisies of ander ekstra veiligheidstoebehore moet gebruik.
Indien jy ooit ’n kollega of besoeker sien wat met opset iets in die werkplek beskadig, is dit jou plig om dit so gou moontlik aan te meld, aangesien dit ’n veiligheidsrisiko kan veroorsaak.
As die geleentheid hom voordoen, volg ’n basiese noodhulpkursus, sodat jy sal weet wat om in ’n krisissituasie te doen. Dit is ook nodig dat jy weet wie die aangewese noodhulppersoon in jou werkgebied is, sodat jy so gou moontlik by die regte persoon hulp kan vra.
Waarskuwingsborde by gevaarlike masjinerie, glibberige oppervlakke of die hantering van gevaarlike materiaal kan noodlottige ongelukke voorkom. As jy so iets opmerk, meld skewe, verwaarloosde en vermiste borde dadelik aan om jou eie en kollegas se veiligheid te verseker.
Ongelukke en risiko’s
Elke ongeluk, maak nie saak hoe klein nie, moet dadelik by jou voorman of lynbestuurder aangemeld word. Jou werkgewer moet gedetailleerd rekord hiervan hou en dit by die relevante veiligheidsverteenwoordiger en die Departement van Werkverskaffing en Arbeid aanmeld indien die ernstigheid van die insident dit regverdig. As werknemer bly dit van uiterste belang dat jy sover moontlik voorkomend optree.
Algemene wenke vir jou as ambagsman
Meld enigiets wat iemand se veiligheid kan beïnvloed, onmiddellik aan.
Bied aan om ’n veiligheidsverteenwoordiger te wees.
Vertel jou kollegas hoe belangrik veiligheid by die werk is.
Stel die voorbeeld deur regulasies met betrekking tot veiligheid by jou werk getrou na te kom.-
Leer meer oor veiligheid deur jou te vergewis van wat in die Wet op Beroepsgesondheid en Veiligheid staan.
Die rol van jou bestuurspan
Hoewel dit jou bestuurspan se verantwoordelikheid is om behoorlike veiligheidsmaatreëls by die werkplek in te stel, rus die onus steeds op jou as werknemer om dit na te kom.
As jy voel dat jy en jou kollegas nie genoeg leiding of opleiding ontvang oor hoe en wanneer om veiligheidsdrag te dra of masjinerie veilig te gebruik of waarna om op te let in die werkwinkel nie, bespreek dit met julle bestuur.
Die werkgewer is ook verantwoordelik vir die strukturele veiligheid van die gebou waarin julle werk. Herinner jou werkgewer daaraan om jaarliks inspeksies te doen as die gebou jonger as twee jaar oud is. Indien die gebou ouer as twee jaar is, moet inspeksies elke halfjaar plaasvind.
Die werkgewer is onder meer ook verantwoordelik vir die onderhoud en inspeksie van hysbakke, dat die gebou se elektrisiteitsertifikaat in orde is, dat die beligting en ventilasie in die werkplek genoeg is en dat daar genoeg water en sanitasie is dat gesondheidsrisiko’s vir werknemers so min as moontlik is.
Werkgewers is ook daaroor verantwoordelik om veiligheidsverteenwoordigers (een vir elke 20 werknemers) aan te stel wat die volgende moet doen:
Gebeurlikheidsplanne vir werknemers wys en laat oefen.
Die res van die werknemers inlig as enigiets gevaarlik is.
Kyk dat alle werknemers hul veiligheidstoerusting dra.
Opleiding aan werkers bied sodat hulle hul werk veilig kan verrig.
Seker maak dat toerusting en masjinerie reg werk en in stand gehou word.
Wanneer daar wel ’n ongeluk gebeur, moet die veiligheidsverteenwoordiger seker maak dat bewyse nie verwyder word nie.
Dit is uiters noodsaaklik dat ambagslui en die bestuurspan van die maatskappy saamwerk om ongelukke in die werkplek te voorkom. As ’n werknemer as gevolg van nalatigheid beseer word, kan stywe boetes en selfs tronkstraf opgelê word. Nalatigheid van enigiemand by die onderneming kan blywende skade, beserings of selfs dood tot gevolg hê en daarom is dit belangrik om veiligheid voorop te stel.